আগরতলা থেকে ঢাকা হয়ে কলকাতা পর্যন্ত টানা ভলভো বাস পরিষেবা শুরু করতে চলেছে ত্রিপুরা রোড ট্রান্সপোর্ট কর্পোরেশন (টিআরটিসি)। ত্রিপুরার পরিবহণ মন্ত্রী মানিক দে জানান, বেঙ্গালুরু থেকে বাসগুলি সেপ্টেম্বরেই পৌঁছবে। আশা করা হচ্ছে, পুজোর আগে তা চালু হয়ে যাবে। এর আগে কলকাতা থেকে ঢাকা হয়ে আগরতলা পর্যন্ত বাস পরিষেবার সূচনা করেছিলেন প্রধানমন্ত্রী নরেন্দ্র মোদী। সেই বাস চলাচলের দায়িত্বে রয়েছে পশ্চিমবঙ্গ ভূতল পরিবহণ সংস্থা। সরকারি সূত্রের বক্তব্য, তুলনামূলক বেশি ভাড়া ও পাসপোর্ট সমস্যার কারণে সেই বাসে যাত্রী সে রকম হচ্ছে না। সাধারণ মানুষের কথা মাথায় রেখে সরকারি ভলভো বাসের ভাড়া দেড় হাজার টাকা ঠিক করা হয়েছে। এর মধ্যে ভ্রমণ কর পাঁচশো টাকা।